Vec C‑275/15
ITV Broadcasting Limited a i.
proti
TVCatchup Limited a i.
[návrh na začatie prejudiciálneho konania, ktorý podal Court of Appeal (England & Wales) (Civil Division)]
„Návrh na začatie prejudiciálneho konania – Smernica 2001/29/ES – Zosúladenie niektorých aspektov autorských práv a s nimi súvisiacich práv v informačnej spoločnosti – Článok 9 – Prístup do káblových rozvodov vysielacích spoločností – Pojem ‚káblové rozvody‘ – Retransmisia televíznych vysielaní komerčných televízií treťou stranou prostredníctvom internetu – ‚Live streaming‘“
Abstrakt – Rozsudok Súdneho dvora (štvrtá komora) z 1. marca 2017
Aproximácia právnych predpisov – Autorské právo a s ním súvisiace práva – Smernica 2001/29 – Zosúladenie niektorých aspektov autorských práv a s nimi súvisiacich práv v informačnej spoločnosti – Zachovanie iných ustanovení – Pojem „prístup do káblových rozvodov vysielacích spoločností“ – Vnútroštátna právna úprava, ktorá stanovuje, že k porušeniu autorského práva nedôjde, pokiaľ sú diela vysielané na televíznych kanáloch, na ktoré sa vzťahujú povinnosti služby vo verejnom záujme, okamžite prenášané káblovou retransmisiou alebo prostredníctvom internetu v oblasti pôvodného vysielania – Vylúčenie
(Smernica Európskeho parlamentu a Rady 2001/29, odôvodnenie 60 a články 5 a 9)
Článok 9 smernice Európskeho parlamentu a Rady 2001/29/ES z 22. mája 2001 o zosúladení niektorých aspektov autorských práv a s nimi súvisiacich práv v informačnej spoločnosti, a konkrétne pojem „prístup do káblových rozvodov vysielacích spoločností“, sa má vykladať v tom zmysle, že do pôsobnosti tohto ustanovenia nepatrí a ani ním nie je povolená vnútroštátna právna úprava, ktorá stanovuje, že k porušeniu autorského práva nedôjde, pokiaľ sú diela vysielané na televíznych kanáloch, na ktoré sa vzťahujú povinnosti služby vo verejnom záujme, okamžite prenášané káblovou retransmisiou alebo prostredníctvom internetu v oblasti pôvodného vysielania.
Pokiaľ ide o článok 9 smernice 2001/29, ako uviedol generálny advokát v bodoch 37 a 38 svojich návrhov, z tohto ustanovenia vo svetle odôvodnenia 60 danej smernice vyplýva, že cieľom tohto článku je zachovať ustanovenia uplatniteľné v iných oblastiach, ako sú oblasti harmonizované uvedenou smernicou. Výklad článku 9 smernice 2001/29, podľa ktorého tento článok bez súhlasu autorov umožňuje retransmisiu, o akú ide vo veci samej, v iných prípadoch, ako sú prípady uvedené v článku 5 tejto smernice, by bol v rozpore nielen s cieľom tohto článku 9, ale aj s taxatívnou povahou tohto článku 5, čím by ohrozoval uskutočnenie hlavného cieľa uvedenej smernice, ktorým je zaviesť vysokú úroveň ochrany autorov.
V tomto ohľade je irelevantná skutočnosť, či chránené diela boli, alebo neboli pôvodne vysielané na televíznych kanáloch, na ktoré sa vzťahujú povinnosti služby vo verejnom záujme. Priznanie menšej ochrany obsahu týchto kanálov totiž nenachádza žiadnu oporu v smernici 2001/29.
(pozri body 26 – 29 a výrok)